text: No puc arrencar-me el cap | Festival Grec 2021
  Cicle Escenes: Dones i Creació
  L'Auditori 17/07 - 18/07
  Pors, angoixes, preocupacions per la feina o la salut. Que heu dormit bé aquesta nit? Aquest espectacle parla del repòs quotidià i ens convida a mirar-nos el descans com un acte revolucionari.
  El gènere de la cançó de bressol és un dels nostres punts de partida, un disparador del qual el que més ens interessa és el concepte. Reinterpretem la cançó de bressol i celebrem el descans des d'una estètica sonora absolutament actual i experimental, alhora que juguem escènicament amb referents i imatges propis.
  Guia l'espectacle l'actriu de cinema, teatre i televisió Alba Pujol, que ha treballat sovint amb el director Àlex Rigola, amb qui ha fet també d'ajudant de direcció. El seu còmplice musical és Xavi Lloses, pianista, compositor i productor lliurat sense condicions a l'exploració de qualsevol fenomen sonor i que sempre va a la recerca de les fronteres d'allò que entenem com a música. D'aquí que ell mateix es consideri un "antipianista" o, fins i tot, un "terrorista sonor".
  L'espectacle forma part del cicle Escenes de L'Auditori, que busca oferir suport a la nova creació, especialment a la que hibrida disciplines diverses i que, en l'edició d'enguany, se centra en el tema "Dones i Creació" i proposa espectacles protagonitzats i dirigits per artistes com Alba Pujol, l'artista audiovisual Tanit Plana o la pianista, cantant i compositora Marina Herlop.
  Direcció: Alba Pujol Dramatúrgia: Ferran Dordal Lalueza Direcció musical: Xavi Lloses Concepció de l'espai escènic i il·luminació: Marc Salicrú Moviment: Ariadna Montfort Ajudantia de direcció i producció: Irene Vicente Interpretació: Maria Domingo, Maria Lluïsa Baiget, Montse Garriz, Joana Niubó, Mercè Sans i l'equip artístic Fotografia: Laura Sisteró